**Хәерле көн, хөрмәтле коллегалар!**

Күпмилләтле дәүләт шартларында милли мәгариф проблемаларын дөрес хәл итү – дәүләт өчен дә, һәрбер кеше өчен дә иминлек һәм яхшы тормыш гарантиясе булып тора. Шуны исәпкә алып, Татарстан Республикасы мәгариф һәм фән министрлыгы тарафыннан 2014 елда милли мәгарифне үстерү буенча «юл картасы» төзелде, муниципаль берәмлекләр белән бердәм эш оештырылды.

Бүгенге көндә республикада ана телендә белем бирүче уку йортларының бербөтен системасы формалашкан:

* татар телендә белем бирүче 827, чуваш, удмурт, мари телендә белем бирә һәм мордва, башкорт телләре, иврит өйрәтелә торган 153 мәктәп шактый уңышлы эшләп килә;
* якшәмбе мәктәпләренең 35 бүлекчәсендә 23 милләт вәкиленең теле, әдәбияты һәм мәдәнияте өйрәнелә;
* һәрбер муниципаль берәмлектә милли мәгариф буенча база мәктәпләре, Казан шәһәренең 2 нче гимназиясе базасында Милли мәгариф үзәге эшли.

Шул ук вакытта, агымдагы уку елында республика буенча татар мәктәпләренең саны 26 га кимеде (827). Азнакай, Кайбыч, Кама Тамагы, Кукмара, Мамадыш, Теләче районнарында 12 башлангыч мәктәпнең эшчәнлеге вакытлыча туктатылды, 10 муниципаль берәмлектә (Арча, Актаныш, Әтнә, Балтач, Биектау, Чүпрәле, Лаеш, Мөслим, Минзәлә, Балык Бистәсе районнарында) 14 мәктәп яки филиал ябылды.

Татар милләтеннән булган укучыларга туган телдә белем бирү күрсәткеченең Тукай (+5%), Мөслим (+5%), Нурлат (+4%), Мамадыш (+3%), Зәй (+3%), Лениногорск (+3%) Спасс, Сарман, Лаеш (+2%) районнарында артуы күзәтелсә, Тәтеш (–10%), Әлки (–4%), Аксубай (–3%), Апас (– 2%), Кама Тамагы (–1,5%), Югары Ослан (–1,5 %) районнарында әлеге күрсәткеч кимеде.

Бу күрсәткеч муниципаль берәмлекләрнең эшчәнлеген бәяләүче бер критерий буларак «Ачык Татарстан» системасында да урнаштырылды.

Хөрмәтле җитәкчеләр, безнең алда балаларга сыйфатлы белем бирү максатыннан, белем бирү оешмаларының оптималь челтәрен булдыру бурычы тора. Әмма әлеге процесс милли мәктәп санын киметү хисабына тормышка ашырылырга тиеш түгел! Шунлыктан Сезнең бу мәсьәләгә җитди якын килеп, акыллы карарлар кабул итүегез сорала.

2015 елдан милли мәгариф буенча муниципалитетларның рейтингын төзегәндә татар телен туган тел буларак укыту күрсәткече дә аерым критерий буларак кертеләчәк. Шуның белән бәйле рәвештә, агымдагы уку елында татар телен укыту торышы анализланды. Республика күрсәткечләре түбәндәгечә: барлыгы 38% укучы татар телен татар сыйныфлары һәм татар төркемнәре программалары буенча, ә 62 % укучы татар телен рус төркемнәрендә өйрәнә. Татар милләтеннән булган укучыларның 42,3% ы татар мәктәпләрендә белем ала, шул ук вакытта 38 % ы гына татар телен ана теле буларак өйрәнә. Бу исә татар мәктәпләрендә дә татар телен рус төркеме программалары белән укытуны ачык күрсәтүче факт!

Шул ук вакытта рус төркемнәрендә укучыларның 23% ы – татар милләтеннән. Бу юнәлештә иң проблемалы районнар – Алексеевск, Бөгелмә, Алабуга, Югары Ослан, Кама Тамагы, Спасс һәм Чистай районнары. Аларда 30% һәм аннан да күбрәк татар баласы туган телен рус төркеме программалары буенча өйрәнә.

Бу уңайдан Яр Чаллы шәһәре тәҗрибәсен мисал итеп куяр идем. Барыбызга да мәгълүм булганча, Яр Чаллы Башкарма комитеты житәкчесе һәм барлык белем бирү оешмалары директорлары арасында ел башында контракт биремнәре төзелә. Аларның бер юнәлеше милли мәгарифне үстерүгә юнәлтелгән, ягъни, татар сыйныфлары ачу, аларның конкурентлы эшчәнлеген оештыру, татар балаларының татар телен ана теле буларак өйрәнүен тәэмин итү төп күрсәткечләр булып тора. Нәтиҗәдә шәһәрдә бу юнәлештә эзлекле эш оештырылган.

Хөрмәтле коллегалар, җитәкчелек, ягъни нәкъ менә Сез, җаваплылыкны үз өстегезгә алмый торып, алга китеш булмаячак! Яр Чаллы тәҗрибәсен эшегездә кулланырга киңәш итәм.

Моннан тыш, 2014-2015 уку елында Министрлыкка әти-әниләрдән балаларны татар төркеменнән рус төркеменә күчерүне сорап язган мөрәҗәгатьләрнең саны артуы күзәтелә. Нигездә, әлеге мөрәҗәгатьләрне Казан, Яр Чаллы, Түбән Кама шәһәрләре мәктәпләрендә белем алучы укучыларның әти-әниләре яза, Әгерҗе, Яшел Үзән, Чистай һәм Лаеш районнарыннан хатлар алынды. Ә бу үз чиратында әти-әниләр белән эшне үз югарылыгында оештыруны таләп итә!

Аңлашыла, әлеге ситуация узган уку елында 9 нчы сыйныфларда татар теленнән бердәм республика тесты үткәрелү белән бәйле.

Хөрмәтле коллегалар, быелгы уку елында да татар теленнән тест барлык укучылар өчен мониторинг үзәкләрендә үткәреләчәк. Һәр укучының индивидуаль белем дәрәҗәсен күрсәткән сертификат биреләчәк. Әмма бу рус мәктәпләрендә татар төркемнәре саны киметүгә юл куярга тиеш түгел!

Соңгы елларда рус төркемнәрендә тел укыту методикасына зур игътибар бирелә, тик моның белән беррәттән, татар төркемнәрендә тел укыту торышы мәсьәләсе актуальлеген югалтмый. Бердәм республика тесты нәтиҗәләре моны ачык дәлилли: иң түбән билге рус төркеменә туры килсә, өлгереш ягыннан иң түбән күрсәткеч татар төркемнәрендә (6,12%).

Туган телдә белем һәм тәрбия бирү сыйфатын камилләштерү максатыннан, милли мәгариф һәм төбәкара хезмәттәшлек өчен җаваплы методистлар белән системалы эш оештырылды, Министрлык һәм татар телендә белем бирүче инновацион уку йорты җитәкчеләре арасында килешү төзелде, аларның эшчәнлеге аерым күзәтүгә алынды.

Алдынгы эш тәҗрибәсе белән уртаклашу максатыннан Кукмара, Мөслим, Актаныш, Лениногорск районнарында милли мәгариф һәм төбәкара хезмәттәшлек буенча методистлар өчен киңәшмәләр, Казан, Әлмәт, Яр Чаллы шәһәре җирлекләрендә татар гимназияләре җитәкчеләре өчен методик семинарлар уздырылды. Балтач, Тәтеш, Арча, Яшел Үзән, Кайбыч, Балык Бистәсендә республика һәм төбәкара семинарлар үтте. Муниципалитетларның тәҗрибәсен өйрәнү Мөслим районында, Яр Чаллы шәһәрендә милли мәгариф буенча эшчәнлекнең аеруча яхшы куелуын күрсәтте.

Шул ук вакытта Чүпрәле, Питрәч, Спасс, Алексеевск, Әлки, Баулы, Югары Ослан районнарында методик эшнең торышын өйрәнү барышында

милли мәгариф өлкәсендә проблемаларның шактый булуы ачыкланды:

– милли мәгариф өчен җаваплы хезмәткәрләр, еш кына, үзләренең турыдан-туры вазифаларын аңлап җиткермичә, тәрбияви максатка юнәлтелгән чаралар үткәрү белән мәшгуль. Кызганычка каршы, методик эшне оештыру, өйрәтү характерындагы семинарлар уздыру, педагоглар белән эш икенчел планга кала;

– туган тел укытучыларының район методик берләшмәсе һәм мәктәпләрдәге методик берләшмәләр эшчәнлегендә системалылык, алдан планлаштырып эшләү җитми;

– татар телен укыту, нигездә, традицион методика буенча тормышка ашырыла, укучыларга дифференциаль якын килү, коммуникатив технологияләрне кулланып эшләү җитми, интернет-ресурслар, мультимедиа материаллары аз файдаланыла;

– башлангыч сыйныф белән балалар бакчасы арасында татар теле укытуда дәвамчанлык тиешле дәрәҗәдә түгел;

– белем бирү оешмаларында тәрбия чаралары үткәрү вакытында Татарстан Республикасының ике дәүләт теле дә бертигез дәрәҗәдә файдаланылмый.

Әлеге проблемаларны хәл итү максатыннан министрлык тарафыннан барлык юнәлешләрне үз эченә алган универсаль эш планы булдырылды һәм методистларга җиткерелде. План буенча методик семинарлар, төрле юнәлештәге белем күтәрү курслары оештырылды.

Хөрмәтле коллегалар, Сездән милли мәгариф юнәлешендәге эшчәнлекне камилләштерү максатыннан - һәрбер муниципаль берәмлектә укытучылар белән методик эшне системалаштыру, мәктәп методик берләшмәләре эшчәнлеген активлаштыру сорала. Милли инновацион уку йортларында белем бирү сыйфатын, аларның конкурентлыгын күтәрү актуаль мәсьәлә булып кала бирә.

2015 елдан төп мәктәпнең федераль дәүләт белем бирү стандартларына күчүе сәбәпле, агымдагы елда милли мәгарифнең норматив нигезен эшләүгә аерым игътибар юнәлтелде:

– төп урта мәктәпнең белем бирү программасына милли-төбәк компонентын исәпкә алган тәкъдимнәр әзерләнде;

– федераль реестрга кертү өчен татар теле һәм әдәбияты буенча үрнәк программалар эшләнде;

* ике дәүләт теле булган төбәкләрдә куллану өчен Россия Федерациясе Мәгариф һәм фән министрлыгына Татарстан Республикасында апробацияләнгән укыту планы тәкъдим ителде;
* башлангыч мәктәп өчен татар теле һәм әдәбиятыннан 51 дәреслекне үз эченә алган 15 укыту-методик комплекты федераль исемлеккә кертелде;
* төп урта мәктәп өчен татар теле һәм әдәбиятыннан 55 дәреслек эшләнде, региональ һәм этномәдәни экспертиза үткәрелде.

2014 ел – Татарстан Республикасы мәгариф һәм фән министрлыгы җитәкчелегендә «2014-2020 елларга Татарстан Республикасы дәүләт телләрен һәм Татарстан Республикасында башка телләрне саклау, өйрәнү һәм үстерү» дәүләт программасының беренче этабын тормышка ашыру елы булды.

Ел дәвамында программа кысаларында 167,4 млн.сумга барлыгы 161 чара уздырылды. Шулардан: 89 – безнең министрлык, 62 – башка министрлыклар һәм ведомстволар тарафыннан башкарылды. 45 муниципаль берәмлектә әлеге юнәлештә программалар кабул ителде.

Татарстан Республикасында тел сәясәтен норматив хокукый тәэмин итүне камилләштерү максатыннан 6 проект тормышка ашырылды, шул исәптән 41 федераль канун татарчага тәрҗемә ителде, хокукый база анализланды.

Татарстан Республикасында татар һәм рус телләренең дәүләт телләре буларак,  бертигез хокуклы булып эшләвен тәэмин итү максатыннан яңа проектлар дөнья күрде:

– татар телен сертификацияләү Үзәге дөньякүләм стандартларга нигезләнеп эшли башлады;

– «Ашыгыч лингвистик ярдәм» веб-сайты булдырылды;

– чит илләрдә һәм Россия төбәкләрендә татар телен өйрәнү һәм тарату үзәге буларак Каюм Насыйри Институтының Мәскәү һәм Астана шәһәрләрендә филиаллары ачылды.

Мәгълүмати технологияләрнең интенсив үсеше татар теленең электрон корпусын булдыру, операцион системалар өчен татарча кушымталар ясау мөмкинлеген бирде.

Дәүләт телләрендә әдәби-анимацион басмалар, мультфильмнар эшләнде. Нәниләр өчен «Бала» электрон мультимедиа китапханәсе сафка басты. Татар һәм рус халыкларының язма мирасын туплау, эшкәртү максатыннан милли китапханәдә «Книга» - «Китап» электрон базасы булдырылды.

Россия төбәкләрендә – Чиләбе, Самара, Саратов, Түбән Новгород өлкәләрендә, Башкортостан һәм Чувашия республикаларында – татар мәгарифе көннәре, башкалабыз Казанда Россиянең 32 төбәгеннән 600 татар теле һәм әдәбияты укытучысы катнашында съезд һәм башка бик күп чаралар үткәрелде.

Татарстан Республикасында яшәүче башка милләт вәкилләренең телләрен саклау һәм үстерү максатыннан милли мәктәпләрнең һәм якшәмбе мәктәпләренең эшчәнлеге аерым күзәтүгә алынды, әлеге уку йортлары укыту-методика әсбаплары, компьютер һәм интерактив җиһазлар белән тәэмин ителде.

Якшәмбе мәктәпләренең веб-сайты, Ассамблея һәм Халыклар дуслыгы йортының мәгълүмати порталы булдырылды.

Татарстан Республикасында дәүләт телләрен һәм башка телләрнең социаль статусын күтәрү һәм популярлаштыру максатыннан төрле категориядә телләр өйрәтү курслары үткәрелде.

Программа кысаларында «Болгар – Туган тел», «Бүләк», «Дуслык», «Агыйдел», «Глаголь» аланнарында 9 тел өйрәнү профильле сменасында 24 төбәктән 1600 бала ял итте.

«Татарстан-яңа гасыр» каналында дөнья күргән «Әдәби хәзинә», «Без тарихта эзлебез», «Тысяча и один ответ – Мең дә бер җавап», «Поем и учим татарский», «Учим родной язык – Туган телне өйрәнәбез» тапшырулары халык тарафыннан яратып кабул ителде. «Ак чәчәкләр» кинофильмын төшерү процессы тәмамлану алдында тора.

Хөрмәтле коллегалар, санап кителгән чаралар бер ел эчендә башкарган проектларның бары тик бер өлеше генә. Иң зур казанышыбыз – республикабызда милләтара мөнәсәбәтләрдәге тотрыклылык, үзара ихтирам булу. Ә бу кыйммәтләрнең нигезе мәктәптә салына. Шунлыктан милли мәгарифнең системалы үсешен тәэмин итү, ана телендә белем бирү һәм ана телен өйрәнү өчен шартлар тудыру, Татарстан Республикасы дәүләт телләренең дәрәҗәсен күтәрү һәрвакыт өстенлекле эш юнәлеше булды һәм ул киләчәктә дә актуаль булып калачак.

Моңа бәйле рәвештә 2015 елга түбәндәге бурычлар куела:

– муниципаль идарә органнарында милли мәгариф өлкәсендә методик эшчәнлекне көчәйтү;

– республикада туган телдә белем һәм тәрбия бирүче уку йортларының оптималь челтәрен саклап калу;

– туган телдә белем бирүче уку йортларының конкурентлыкка сәләтлелеген тәэмин итү;

– милли мәктәпләр өчен педагогик кадрлар һәм татар теле укытучылары әзерләүнең сыйфатын күтәрү;

– татар теле һәм әдәбиятын укытуда дәвамчанлыкка ирешү. ФДБС нигезләнеп яңа сыйфатлы укыту-методик комплектлары әзерләү һәм кулланылышка кертү;

– туган телләрне өйрәтүдә инновацион технологияләрне нәтиҗәле куллану.

Алга куелган бурычларны уңышлы тормышка ашыру һәммәбездән эзлекле һәм җаваплы эшчәнлек сорый.